作者:陳著
標題:沁園春
內容:瀟灑綸巾，風流野服，紅塵外身。向南窗聽雨，瀾翻墨客，北亭戀月，筆走詩神。倚竹聽琴，逢花倒磕，更得放晴遊冠春。清閒好，算東洲人物，難得如君。華堂瑞氣如雲。西風到簾帷才一分。喜星橋鵲語，佳傳依舊，緱山鶴舞，仙樣翻新。簫玉香中，燭花影裡，聽取捧觴低祝人。千千歲，看功名事業，都在兒孫。